**Valtuustoaloite: Järjestöjen toimintaedellytysten varmistaminen sote-uudistuksen toimeenpanovaiheessa**

Sosiaali- ja terveydenhuollon sekä pelastustoimen uudistus vaikuttaa sote-järjestöjen toimintaan. Toimintaympäristön muutos haastaa järjestöt rakentamaan yhteistyötä hyvinvointialueiden ja kuntien kanssa. Järjestöjen toiminnalla edistetään ja vahvistetaan asukkaiden hyvinvointia, terveyttä ja turvallisuutta. Järjestöjen toiminta täydentää julkisia palveluita. Järjestöjen tarjoama tuki voi olla esimerkiksi osa palveluketjua tai -kokonaisuutta. Järjestöjen toiminnan tukeminen on myös jatkossa kuntien vastuulla, koska hyvinvoinnin ja terveyden edistäminen on yhä edelleen myös kuntien vastuulla.

On tärkeää, että järjestöjen avustamisen toimintatavoista sovitaan yhdessä hyvinvointialueen kanssa niin, etteivät järjestöjen toimintamahdollisuudet vaarannu muutosvaiheessa. Käytännössä tämä tarkoittaa muun muassa tilojen käytön varmistamista, järjestöavustuksien turvaamista sekä kuntien ja hyvinvointialueiden välisestä työnjaosta sopimista.

Esitämme, että vuoden 2022 aikana Ylöjärven kaupunki laatii yhdessä tulevan hyvinvointialueen kanssa järjestöjen tukemisen toimintaperiaatteet, joilla turvataan järjestöjen toimintaedellytykset myös tulevaisuudessa. Esitämme myös, että Ylöjärven kaupunki määrittelee vastuutahot, joille kuuluu Ylöjärven kaupungissa jatkossa järjestöjen tukeminen.

Ylöjärvellä 7.2.2022

Keskustan valtuustoryhmä

Riitta Koskinen ym.